In nomine sancte et individue Trinitatis, quoniam prudentium virorum cura est semper pacem componere, compositam autem in quantum possunt tenere, ego Gauterus, Dei gratia Lingonensis episcopus, scripto et memorie commendare, atque sigilli nostri impressione commendare curavi, dominum Vidonem de Asi misisse in vadimonio ecclesie Castellionis triginta solidos pro decem libris Pruvinensis monete, quos eadem ecclesia debebat eidem viro censuales, viginti pro Vicini nemore, decem vero pro terra Calmis, et tali conditione quod neque ipse, neque aliquis filiorum suorum aut filiarum posset eos dare neque invadiare, neque redimere, neque inde elemosinam facere, neque aliquod placitum agere, nisi aliquis horum ex suo proprio redimeret et in proprio retineret. Si vero eosdem redemptos post modium aliqua occasione vel necessitate exigente expendere vellet, non possunt alicubi dari, distrahi, sicut supradictum est, nisi ad prefatam ecclesiam, ad quem jure revertentur. Quodam autem tempore, Haimo post hec et Hugo Gaius, filii supradicti Vidonis machinati sunt, quatinus Hugo de Laigny, jam dictos censuales sub dole redimeret, et in sua potestate teneret. Cumque pro redemptione sepedicti census, idem Hugo de Laigni ab ecclesia censum exigeret, abbas ejusdem ecclesie, cognita fraude fracte conventionis, voluit eum reddere. Interim autem exorta lite inter canonicos debitores et exactores, venitur ad judicium in nostra presentia et Ducis, decursis autem allegationibus plurimis, tandem cognita veritate pristine conditionis secundum juris formam et tenorem curie nostre, judicatum reddi abbati et ecclesie, census et e converso decem libre Hugonis de Laigni. Ut autem hec carta in perpetuum firma stabilitate conservetur, nostri sigilli impressione munivimus, atque huic obviantes auctoritate nobis a Deo collata excommunicavimus. Hujus rei testes sunt: Haimo Rufus, Willelmus de Orjol, Pontius Canlars; Boinus, prepositus; Henricus Canlate. Acta sunt hec anno ab incarnatione Domini M°C°LXVIII°, Ludovico glorioso rege Francorum, sceptrum feliciter tenente.